గాదరి కిషోర్ కుమార్

డా.గాదరి కిశోర్ కుమార్, తెలంగాణ రాష్ట్రానికి చెందిన రాజకీయ నాయకుడు. ప్రస్తుతం భారత్ రాష్ట్ర సమితి నుండి తుంగతుర్తి శాసనసభ నియోజకవర్గం ఎమ్మెల్యేగా ప్రాతినిధ్యం వహిస్తున్నాడు.

జననం 
కిశోర్ కుమార్ 1981, జూన్ 16న గాదరి మారయ్య - సుజాత దంపతులకు తెలంగాణ రాష్ట్రం, సూర్యాపేట జిల్లాలోని తుంగతుర్తిలో జన్మించాడు.

విద్యార్థి జీవితం 
1990-1996 వరకు నల్లగొండ జిల్లా సర్వేల్ లోని రెసిడెన్సియల్ పాఠశాలలో చదివాడు. 2006లో ఉస్మానియా విశ్వవిద్యాలయం నుండి ఎంఏ జర్నలిజం చేసి, 2017లో పిహెచ్.డి. పట్టా అందుకున్నాడు. విశ్వవిద్యాలయం విద్యార్థిగా ఉన్న సమయంలో తెలంగాణ ప్రత్యేక రాష్ట్ర విద్యార్థి ఉద్యమంలో కీలక పాత్ర పోషించాడు.

వ్యక్తిగత జీవితం 
కిశోర్ కు కమలతో 2014, ఆగస్టు 14న వివాహం జరిగింది. వారికి ఇద్దరు కుమారులు ఉన్నారు.

రాజకీయ జీవితం 
2014లో జరిగిన అసెంబ్లీ ఎన్నికల్లో తెలంగాణ రాష్ట్ర సమితి పార్టీ తరపున తుంగతుర్తి శాసనసభ నియోజకవర్గం నుండి పోటీచేసి, భారత జాతీయ కాంగ్రెస్ అభ్యర్థి అద్దంకి దయాకర్ పై 2,379 ఓట్ల మెజారిటీతో గెలుపొందాడు. గాదరి కిశోర్ ను తెలంగాణ రాష్ట్ర ముఖ్యమంత్రి పార్లమెంటరీ సెక్రటరీగా నియమించడమే కాకుండా వైద్య, ఆరోగ్యశాఖ బాధ్యతలను అప్పగించాడు. 2018లో జరిగిన తెలంగాణ ముందస్తు ఎన్నికల్లో తెలంగాణ రాష్ట్ర సమితి పార్టీ టికెట్ పై తుంగతుర్తి శాసనసభ నియోజకవర్గం నుండి పోటీచేసి కాంగ్రెస్ పార్టీ అభ్యర్థి అద్దంకి దయాకర్ పై 1,847 ఓట్ల మెజారిటీతో గెలుపొందాడు.

మూలాలు 

1981 జననాలు
జీవిస్తున్న ప్రజలు
తెలంగాణ రాష్ట్ర సమితి రాజకీయ నాయకులు
సూర్యాపేట జిల్లా నుండి ఎన్నికైన శాసన సభ్యులు
సూర్యాపేట జిల్లా రాజకీయ నాయకులు
తెలంగాణ శాసన సభ్యులు (2014)
తెలంగాణ శాసన సభ్యులు (2018)
సూర్యాపేట జిల్లా వ్యక్తులు